钦定古今图书集成/明伦汇编/闺媛典/第206卷 > 杨山继室徐氏
## 钦定古今图书集成/明伦汇编/闺媛典/第206卷 > 杨山继室徐氏

按《馀姚县志》：徐氏，泰安州守杨山继室。年二十一而
寡。山亡多媵，徐有樛木之德，而诸媵反生妒心，每持
其短长于姑前。诸媵有过，徐终曲覆之，姑由是贤徐
而斥诸媵。媵有子，徐抱哺之如己出。宗女孩而失母，
亦哺之如己女。贫而老者恤之。伯子文焕尝语人曰：
“吾母安而一家之人举安矣。”以伯子贵，诰封太宜人。